**Fiul câinelui**

*Rolea Nicolae*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

din ciclul '' versuri pentru Preafrumoasa Doamnă...''

Sunt amărât, şi trist, şi abătut

Şi toate mi se par străine...

Aş fi zâmbit de-aş fi avut

Un colţ mucegăit de pâine.

De lângă mama m-au luat

Şi-s tare trist, şi nu mi-e bine,

Şi m-a băgat în sac, ciudat,

Un om cu sufletul de câine.

Să latru încă nu sunt învăţat

Şi nici nu pot din sac de iută,

Şi la pârâul rece, neînţărcat

Sunt dus într-o pădure mută.

Sunt amărât şi parcă aş vrea

Să vină Moşul şi la mine

Ca-n prag de sărbători să-mi dea

Un colţ mucegăit de pâine.

Dar, ajuns stăpânul lângă mal,

În sacul meu mai pune-o piatră

Şi somnul vine brusc, letal,

Când apa peste mine... latră.

24.12.2015